Pribatutasun Politika - Super Eko\nSUPER EKO-k, bere webgunearen erabiltzaileen datu pertsonalak babesteko eta konfidentzialtasuna zaintzeko konpromezua hartzen du, datuak zerbitzari seguruetan jasota.\nAlimentación Eceizabarrena S.L-k, Europar Parlamentuko (UE) 2016/679 Erregelamenduak eta 2016ko apirilaren 27ko Kontseiluak pertsona fisikoen izaera pertsonaleko datuen tratamenduari eta aipatu datuen zirkulazio libreari dagokionez ezarri dituzten legezko eskakizunekin batera eta, bereziki, 25. artikuluak eta 78. Kontuan hartuzkoak diotena betez, izaera pertsonaleko datuen tratamenduaren Arduradun dela aitortzen du eta aipatuak indarreko arauak betez eta beren tratamenduari loturik iraganean detektatu dituen arriskuak aintzat hartuz tratatzeko konpromisoa hartu du.\n1. Izaera pertsonaleko zure datuen tratamenduaren arduraduna\nArduradunaren identifikazioa: Alimentación Eceizabarrena S.L, CIF B20383998\nPosta-helbidea: Zumalakarregi 4, Tolosa - Gipuzkoa\nHarremanetarako posta-e: [email protected]\nHarremanetarako telefonoa: 943 698 031\n2. Izaera pertsonaleko zure datuen tratamendua. Xedea eta iraupena\nIzaera pertsonaleko datuak eskatzen dizkizun bakoitzean, Alimentación Eceizabarrena S.L-k berariaz jakinaraziko dizu zertarako erabiliko diren berariaz baimendu dituzun datu horiek, datuak jasotzeko unean. Alimentación Eceizabarrena S.L-k aipatu datuak beste xede baterako erabiliko nahi balitu (normalean, zuretzat interesgarriak izan daitezkeen supermerkatuaren jarduerei buruzko informazioa bidaltzeko), zure esanbidezko adostasuna eskatuko dizu aldez aurretik. Merkataritza-informazioa igortzeko zure baimena eman badiguzu, jakin ezazu “merkataritza profil” bat osatzeko aukera izango dugula jasotako datu horiekin, gure informazioa zure interesetara hobeto egoki dezagun; nolanahi ere, gaineratu beharra dago ere ez dela profil horretan bakarrik oinarrituriko erabaki automatizaturik hartuko.\nDatu bilketen erabilera inprimaki bakoitzean zehaztuta badago ere, hauetako bat izango da: intzidentzia bati erantzuna emateko aldi baterako harremanetan jartzea, online erosketak egin eta hauek bidaltzeko datuak erregistratzea, edo mezu elektroniko bitartez informazio promozionala bidaltzea (hala baimendu denean).\n3. Izaera pertsonaleko zure datuen tratamenduaren legezkotzea\nIzaera pertsonaleko zure datuak tratatzeko legezkotzen gaituen legezko oinarria tratamendu horretarako eman duzun adostasuna edo baimena da. Orokorrean, xede nagusirako eskatuko dizu zure adostasuna Alimentación Eceizabarrena S.L-k (eskatu duzun zerbitzua eskaini ahal izatea). Adostasuna ez emateak, ondorioz, eskatu duzun zerbitzua eskaintzeko ezintasuna ekarriko du. Xedea bigarren-mailako besteren bat balitz (Alimentación Eceizabarrena S.L-ko merkataritza izaerako informazioa bidali ahal izatea), xede horrekin eginiko bidalketak baimentzen dituzula berariaz adierazi beharko duzu; bigarren-mailako xede hori baimenduko ez bazenu, merkataritza izaerako informazioa bidaltzeko baimenik ez duela ulertuko du Alimentación Eceizabarrena S.L-k eta, horrenbestez, ez du mota horretako bidalketarik egingo.\n4. Izaera pertsonaleko zure datuen hartzailea\nAlimentación Eceizabarrena S.L-k bi datu base ditu. Lehenengoa, Magento plataforman bilduta (Elkano Group-ek gestionatuta), Super Eko onlinen kontu pertsonala izateko beharrezko datuekin osatua da, nondik online erosketak kudeatzen diren. Bigarren datu basea Mailchimp ( The Rocket Science Group, LLC, euren pribatutasun politika hemen) plataforman dago bilduta, zeina mezu elektroniko automatizatuak bidaltzeko erabiltzen den. Bi kasu hauetan Alimentación Eceizabarrena S.L-k Chroma Branding, S.L. enpresa dauka kontratatuta datuen tratamendurako, zeinak izaera pertsonaleko datuak erabiltzeko gai izango diren. Aipatu tratamendua zerbitzu baten eskaintzaren barruan emango da soilik eta tratamendu-agindu bat sortuko da, arestian aipaturiko Europako Erregelamenduko 28. eta 29. artikuluetan ezarritako baldintzak bete beharko dituena. Kasu horietan, Alimentación Eceizabarrena S.L-k dagokion datuak babesteko kontratu-markoaren bidez arautuko du tratamendu-agindu hori. Kontratuak argiro jaso beharko ditu bi aldeek izaera pertsonaleko zure datuen tratamenduan hartuko dituzten konpromisoak, konfidentzialtasunari eta segurtasunari dagokienez.\nNolanahi ere, erabiltzaileak, Alimentación Eceizabarrena S.L-ren bezero bezala, oposizio, sarbide, zuzenketa eta indargabetze eskubideak erabil ditzake, helbide soziala Tolosako Zumalakarregi kaleko 4 zenbakian duen Super Eko-ra edo helbide elektroniko honetara zuzenduta: [email protected].\nErabiltzailea Webgunean erregistratzeak esan nahi du zerbitzuaren baldintza orokorrak ezagututa, erabiltzailea legalki informatuta dagoela, eta kontrakoa adierazten ez duen bitartean onartzen eta espreski baimentzen duela Alimentación Eceizabarrena S.L, erregistratzerakoan emandako datu pertsonalak gorde eta tratatzeko, eta baita informatika prozesuen eta zerbitzuaren erabileraren ondoriozkoak (erosketetatik lortutako datuak) bezeroak eskatutako zerbitzua emateko, merkatu-ikerketak egiteko, eta erosketa perfilak egiteko, bezeroei abantailak, deskontuak eta eskaintza gehigarriak eskaintzeko moduan, erosketa ohituren analisietatik eratorriak (edo ez), eta nahierara promozio jakinarazpenak helarazteko, edozein bide erabilita, (elektronikoa zein ez), Super Ekoren berrien, produktuen, zerbitzueneta eskaintza berezien ingurukoak. Berri horiek izan daitezke ezarrita dagoen sektoreri buruzkoak, alegia, aisia, turismoa, kosmetika, lurringintza, optika, telekomunikazioak, maileguak, aseguruak, higiezinak, fidelitatetasuna, erregaiak, elikadura, etxetresnak, jantzigintza, ordaintzeko bideak. Informazio hau bezero izaerarari lotuko zaio, bidalketa bakoitzean beharrezko informazioa helaraziko zaionaren kalterik gabe.\nGarrantzitsua: Bezeroak promozio berriak jaso nahi ez baditu, edo bezeroak iritzia aldatzen badu, bere erregistro fitxako “Nire Datuak” atalean noiznahi sartuta aukeratu edo aldatu ahal izango du nahien duen irizpidea.


Deustuko Unibertsitatean FIRST LEGO League Euskadi prest | Gaurkotasuna | Deusto\nDeustuko Unibertsitatean FIRST LEGO League Euskadi prest\nSormena garraioaren zerbitzura. FIRST LEGO League ligaren antolakuntzak ez ditu ahaztu logistikarekin lotutako mundu mailako arazoak. Izan ere, aurtengo edizioan nazioarteko hezkuntza programak mundu osoko 560.000 ikasle baino gehiagori proposatzen die ondasun eta salgaien garraioak egun aurrean dituen erronkei aurre egiteko soluzio berritzaile bat bilatzeko. Erronka horretan zientzia, teknologia, dibertsioa eta talde lana aplikatu beharko dituzte.\nNazioarteko hezkuntza programa Euskadira itzuliko da Berrikuntzaren Euskal Agentzia, Innobasqueren eskutik, mundu zientifiko teknologikoa eta gaitasun digitalak Euskadiko ikasleengana hurbiltzeko, modu atsegin eta desberdinean. Aurten, berritasun gisa, prestakuntza saioak irekiak izango dira, eta Euskadiko Bigarren Hezkuntzako ikastetxe guztiek hartu ahal izango dute parte, FIRST LEGO League Euskadin parte hartu ala ez. Horrela, Berrikuntzaren Euskal Agentziak konpromiso bati erantzuten dio: Euskadin geroz eta ikasle gehiagok parte hartzea STEAM jardueretan (zientzia, teknologia, ingeniaritza, arteak eta matematikak, ingelesezko siglaren arabera); hori da erakundearen plan estrategiko berriak aurreikusten duen funtsezko jarduketa ildoetako bat.\nPrestakuntza saio horiek bakarrak dira Estatuan, eta Innobasqueren apustua islatzen dute, txapelketa aurrera eramateko. Gainera, FIRST LEGO League finkatu dute Euskadin erreferentea izango den STEAM hezkuntzako programa gisa.\nPestakuntza tailerren zikloa urtarrilean egingo da, online, Euskadiko enpresen, zentro teknologikoen eta unibertsitateen eskutik. Saioen eskaintza bikoiztu egin da aurreko urteari begira, eta lotura dute edizio bakoitzeko erronkarekin, Euskadiko ikasleek lehen eskutik ezagutu dezaten ikertzaileen, zientzialarien, teknologoen eta proposatutako erronkaren arloan lan egiten duten adituen lana. Haur eta gazteei ikasketa teknikoen alde egiten badute izan dezaketen lanbidea erakustea da helburua.\nHauek dira saioak emango dituzten 13 erakundeak: Deustuko Unibertsitatea, BCAM (Basque Center for Applied Mathematics), Bexen Medical, Bilbao Portlab, CAF Power, Eroski, Fagor electrónica, Donostia Sustapena, Lander Simulation, Mondragon Unibertsitatea, Serikat-Ehrardt, Tecnalia eta UPV/EHU.\nFIRST LEGO League Euskadi 2021-2022\nInnobasque Berrikuntzaren Euskal Agentziak FIRST LEGO League Euskadi antolatu du Deustuko Unibertsitatearekin, Donostia Sustapenarekin eta Mondragon Unibertsitatearekin batera. Hiru erakunde horiek ikasleei karrera zientifiko teknologikoetan interesa pizteko konpromisoa partekatzen dute, eta zientziara, arazoak konpontzera eta berrikuntzara hurbiltzen dituzte. Gainera, Eusko Jaurlaritzaren Hezkuntza Sailaren, Arabako Foru Aldundiaren, Bizkaiko Foru Aldundiaren eta Gipuzkoako Foru Aldundiaren laguntza du.\nHamahirugarren edizio honetan, zeinaren finala martxoaren 5ean izango den, Covid aurreko parte hartze zifrak berreskuratuko dira, pandemiak markatutako iazko edizioarekin alderatuta izena eman duten ikastetxeen kopuruak % 30 egin baitu gora. Hala, aurten 43 ikastetxek eman dute izena, eta iaz 33 baino ez ziren izan.\nHoriek guztiek 115 taldetan batuta parte hartuko dute: horietatik 59k Explore haurren kategorian, 6 urtetatik 9 urtetara, zientzia eta teknologiarekin lehen harremana izango dute. Beste 56 taldeek, 10 urtetatik 16 urtetara, Challenge kategoriari dagozkion robotika, arazoen konponketa eta baloreetan lan egiteko sailkapen lehiaketan parte hartuko dute.\nGainera, azpimarratu beharrekoa da osasun krisiagatik bizi izan zuten egoera zailagatik aurreko edizioan parte hartu ezin izan zuten 11 ikastetxe hezkuntza programara itzuli direla, eta beste 8 ikastetxek lehenengo aldiz FIRST LEGO League Euskadin parte hartuko dutela.\nFIRST LEGO League Euskadi, prestakuntzaren, talentuaren, eta berrikuntzaren aldeko apustua\nGaur egungo gizartean, inoiz baino gehiago, konpetentzia zientifiko eta teknologikoak dituzten pertsonak behar dira. Hori dela eta, Innobasquek Deustuko Unibertsitatearekin, Donostia Sustapenarekin eta Mondragon Unibertsitatearekin batera FIRST LEGO League Euskadi eskaintzen du ikasleek konpetentzia horiek modu estimulatzailean jorra ditzaten.\nLeire Bilbao, Berrikuntzaren Euskal Agentzia, Innobasqueko zuzendari nagusiak, Euskadiko ikastetxe guztietan formakuntza saioak irekitzea garrantzitsua dela nabarmendu du: “Innobasquen gero eta gazte gehiagok STEAM jardueretan parte har dezaten nahi dugu, gure plan estrategikoaren helburu nagusietako bat da, eta horrexegatik, lehen aldiz formakuntza saioak bigarren hezkuntzako ikastetxe guztietara ireki ditugu, guztira 349 ikastetxetara. Ikastetxe guztiek eman dezakete izena, FIRST LEGO League Euskadin parte hartu ala ez. Euskadiko haurrak eta gazteak mundu zientifiko teknologikora hurbildu nahi ditugu, jakin badakigulako FIRST LEGO League Euskadi antolatzen daramagun hamahiru urteetan probatzen duenak errepikatu egiten duela”.\nAsier Perallos Deustuko Unibertsitateko Ingeniaritza Fakultateko dekanoaren ustez, "geroz eta nabarmenagoa da enpresak eskatzen ari diren profil zientifiko-teknologikoen beharren eta unibertsitatean ikasketa horiek hautatzen dituzten ikasleen faltaren arteko arrakala handia. Nire ustez, gabezia horiek konpontzea funtsezkoa da etorkizuneko garapen ekonomiko eta sozialerako. Deustuko Unibertsitateak parte hartzen du FLL Euskadi antolatzen, eta horrek agerian jartzen du bokazio zientifiko-teknologiko horien garapenarekiko dugun konpromiso irmoa, oso gaztetatik. Gainera, FLLk aukera ematen digu hori formatu eroso baten bidez egiteko, zeina bat datorren gure unibertsitatearen balioekin; ikaskuntza, lankidetza eta gizarteari ekarpenak egitea”.\nAinhoa Aldasoro Donostia Sustapeneko berrikuntza eta proiektuen teknikariak azpimarratu duenez, ekimen hau erakundeak Donostia Innovation Campus izenekoaren bidez egin duen hiri-apustuarekin lerrokatzen da: “Donostia Sustapeneko kideok talentuaren eta berrikuntzaren alde egiten dugu, uste baitugu funtsezko ardatzak direla Donostia garatzeko. Urteak daramatzagu hiriaren hezkuntza-arloan lanean, ikastetxeekin, lanbide-heziketako zentroekin eta unibertsitateekin lankidetzan, gazteen prestakuntza garapena sustatzeko euren gaitasun tekniko eta pertsonalen entrenamenduaren bidez. FIRST LEGO League oso tresna erabilgarria da horretarako; izan ere, egungo munduan sortzen diren arazoak aurkezten dizkie gazte donostiarrei, eta konponbide berritzaileak bilatzeko erronka planteatzen die”.\n“2022an hirugarren aldiz antolatuko dugu FLL Euskadi MONDRAGON. Aurreko edizioetako ilusio berdinarekin egingo dugu; izan ere, FLL-ren moduko esperientzia positibo batek aukera ematen digu Euskadiko gazteei programa oso bat eskaintzeko, errealitatean oinarrituta ikasteko gure ikuspuntuarekin lerrokatuta. Horrekin batera, kolektiboari STEAM inguruneak aurkezten dizkiogu. Mondragon Unibertsitatean, gure eredua oinarritzen dugu egiten ikastean, talde-lanean eta gizarte- eta enpresa-erronka errealei konponbide berritzaileak proposatzean”, adierazi du Vicente Atxa Mondragon Unibertsitateko errektoreak.\nEdizio berria baikortasunez aurkeztu da, nahiz eta pandemiak markatuta egongo den. Horrenbestez, beste urtebetez ere segurtasuna lehentasuna izango da, eta edizioa une oro egokituko da Eusko Jaurlaritzaren osasun- eta hezkuntza-agintaritzen gidalerroetara.


"Irungo farmaziek oso modu positiboan erantzun dute" Xabier Aizpurua, Gipuzkoako Sendagaigileen Elkarteko Farmazialaria - EUSKADI LAGUNKOIA\n"Irungo farmaziek oso modu positiboan erantzun dute" Xabier Aizpurua, Gipuzkoako Sendagaigileen Elkarteko Farmazialaria\nirun\tfarmazia lagunkoiak\nGipuzkoako Sendagaigileen Elkarteak “Farmazia Lagunkoiak” metodologia zabaltzea du helburu Gipuzkoa osoan zehar.\nBehin Donostiako esperientziatik ateratako ondorioak aztertu ostean, pauso bat haratago joatea erabaki dute eta Gipuzkoako herrietan zabaltzen hasi. Horretarako, Irunen has dira, 61.000 biztaleko herrian, non Udaleko gizarte langileekin batera, famaziak arrisku egoeran aurkitzen diren pertsonak topatzen lagunduko duten.\nHori guztiagatik, azaroaren 28an, Palmera Montero zentroan bilera bat egin zen, Gipuzkoako Sendagaigileen ordezkaritza, herriko farmaziak eta Irungo Udaleko Gizarte Lagileekin batera.\nXabier, nolatan aukeratu duzue Irun lehenengo esperientzia pilotoa egiteko? Eta nola erantzun dute bertako farmaziek?\nIrunen lehen esperientzia pilotoa egiteko ideia Matia Fundazioarekin egindako bilera batetik atera zen. “Farmazia lagunkoiak” eduki zitzaketen herriak aztertu genituen eta behin datu horiek edukita, Irunekin hastea erabaki genuen.\nIrungo farmaziek oso modu positiboan erantzun dute eta proiektuan lana egiteko gogo handiarekin, ekimena oso interesgarria baita. Gainera, lehen bilera oso ondo joan zen aretoa goraino betez.\nIrungo Udalak 61.000 biztanlerentzat 16 gizarte langile ditu, nolakoa izaten ari da herriko farmazien eta Udalaren arteko koordinazioa?\nKoordinazioa oso erraza izaten ari da. Lehenengo bileran protokolo bat adostu zen kontaktua nola egin jakiteko arrisku arazo bat ikusten zenean, behin hori jakinda, segituen Gizarte Langileengana jotzen da. Dagokion informazioa helarazten zaie eta behin miaketa egin ostean, kasuaren jarraipena egiten hasten dira.\nUdaleko gizarte langileekin egindako bileran euren lana egiteko moduaz gehiago ikasi duzue. Zertan lagundu dizuete gerturaketa honek?\nBehin bi kolektiboen artean protokoloa ezarri ostean, Irungo farmaziei aukera hau zabaltzea ideia ona zela iruditu zitzaigun formakuntza saio baten bitartez, Udaleko Gizarte Langileen lanari buruzko nondik norakoak ezagutzeko.\nHasiera batean, herritarrek pentsatu dezakete, farmaziek gizarte arloak eskaintzen dituen zerbitzu guztien berri dutela, baina ez da horrela. Arrazoi horregatik, formakuntza saioa oso arrakastatsua izan da farmaziek ezagutza hau bereganatu dutelako eta orain prest daudelako arrisku egoeran dauden pertsonen aurrean jarraitu beharreko pausoak zeintzuk diren jakiteko.\nHorrez gain, bileran argi geratu zen komunikazioak bien artekoa izan behar duela. Alde batetik, gizarte langileak farmaziaren bitartez arazoari aurre egiteko aukera ikus dezake, eta baita dinamizazio zentroetan osasun saioak eskaini.\nFarmazientzako komunikazio dokumentu bat landu duzue. Zertan oinarritzen da dokumentu hori?\nLehen aipatu bezala, gizarte langileekin harremanetan jartzeko pausoak azaltzen dituen dokumentua da. Dokumentu horretan, harremanetarako informazioa eta antzeman dutenaren berri eman dezakete.\nGizarte antena izatea kalean ikusten diren arazoei erantzun bat emateko balio dezake. Farmaziak herritarrekin kontaktu zuzenean daude. Ze pauso eman behar dituzte farmaziek horrelako kasu baten aurrean? Protokolo zehatz bat jarraitzen al duzue?\nOrain arte, bakoitzak bere modura egiten zuen, baina orain, komunikazio protokolo honen bitartez, askoz informazio gehiago daukagu gure eskuetan arazo bakoitzaren aurrean nola ekin erakusten diguna. Oraintxe bertan, arazo bat ikusten dugunean, Gizarte Langileei abisua besterik ez dugu egin behar komunikazio protokoloa jarraituz. Behin kasua pasatu denean, saila da horretaz arduratzen dena.\nZure ustez pertsona nagusiak babestuago sentituko dira ekimen honekin?\nNoski. Modu honetara, kontaktua askoz ere zuzenagoa da eta erantzuna azkarragoa. Azken batean, ekimen guzti hauek pertsonen bizi kalitatea hobetzeko egiten dira.\nZeintzuk izango dira hurrengo pausoak? Gipuzkoako beste herri batean hasteko ideia al duzue?\nOraingoz, ekimenarekin hasi besterik ez gara egin eta Irunen nola ateratzen den ikusi behar dugu. Gure aldetik, eta baita Gizarte Zerbitzuetako sailetik ere, artatze erregistroen dokumentua prest ematen diren kasuen berri izan eta nola doan jakiteko.\nLehenik eta behin, herri “pilotu” honetan gauzak nola doazen aztertuko dugu, ondoren ekimena zabaltzen joateko.\nOyarzabal Lurrindegia (2)


Cervino/Matterhornen Hörnli gailur-ertza - Guias K2\nCervino/Matterhornen Hörnli gailur-ertza\nGuiask2 | Alpinismo, Blog, Escalada | No comment\nIparrak egiteko baldintzarik hoberenak topatu ez genituenez Cervinora igotzeko ideia bururatu zitzaigun, Hörnli gailur-ertzatik hain zuzen ere. Sasoi honetan hara igotzen den teleferikoa itxita zegoen, baina bere gauza onak ere bazituen horrek, Hörnliko aterpean hiru gau pasa genituen eta hiru gau horietan bi pertsonekin bakarrik topatu ginen. Gozada bat kontutan izanda udan ehunaka pertsona ibiltzen direla egunero…\nSuitzari buruz zer esan, zapore gaziarekin gelditu ginen, badirudi bi hankadun euroak garela: denagatik ordaindu behar da han eta gure poltsikoendako ez da merke, bereziki. Bizi maila oso altua dago, eta gama altuko kotxeek eta etxeek kontrastatzen dute mendian topatzen ditugun betiko bertako etxetxoekin, eta abeltzantzan aritzen diren pertsonekin ere. Hori bai, inguru guztia burniz eta kablez inguratuta dago, eta lekuari xarma pixkat kentzen dio nire gusturako.\nMendian uste baino elur gutxiago topatu genuen eta bero ikaragarria egiten zuen, gehiegi. Arrisku handiegiak ez izateko tontorrera abiatu ginen egunean oso goiz esnatu ginen. Goizeko 5etan Solvayeko aterpean geunden, egunsentiarekin batera. Egiten zuen temperatura altuagatik kezkatzen hasiak ginen ,baina tira, hor egonda saiakera bat egin behar genuen bai edo bai. 4200m-tan geundenean eta gozeko 6ak zirelarik, hodei itsusi batzuk agertu ondoren gure ondoan trumoi pare bat entzun genituen eta buelta ematea erabaki genuen, besterik gabe. 3,30 ordu eta milaka destrepe/rapel egin ondoren Hörnlyn geunden berriz, penaz baina erabaki ona hartu genuela pentsatuz.\nTira, mendia hor egon egonen da gero ere, eta han goititik jeitsi behar izateak ekaitz baten azpian, ez du xamurra izan behar…


Pirinioetako glaziarrek lodiera eta azalera galtzen ari dira etengabe - Deia\nPirinioetako glaziarrek lodiera eta azalera galtzen ari dira etengabe\ndeia.eus | bilbao 01.10.2021 | 18:49\nEñaut Izagirre Estibaritz eta Ibai Ieltxu Rico Lozano. UPV/EHU\nEñaut Izagirre Estibaritz eta Ibai Ieltxu Rico Lozano.\nPirinioetako glaziarren lodiera eta azalera gero eta txikiagoa dela ondorioztatu egin du Euskal Herriko Unibertsitateko bi ikertzaileren partaidetza izan duen nazioarteko ikerketa batek. Azterlan horren arabera, glaziar batzuetan izotzaren lodiera batez beste 10 metro inguru murriztu egin da azken hamar urteetan. Baina hori gutxi balitz, badira 20 metro baino gehiagoko murrizketa jasan duten puntuak.\nPirinioetako Ekologia Institutua (IPE-CSIC) buru duen nazioarteko azterlan batean, 2011tik 2020ra Pirinioetako 24 glaziarretatik 17tan izandako azalera eta lodiera aldaketak aztertu dira. Lanaren emaitzak Geophysical Research Letters aldizkarian argitaratu dira, 'Toward an ice-free mountain range: demise of Pyrenean glaciers during 2011-2020' izenburupean, eta erakusten dutenez, glaziarren fusio tasan ez da azeleraziorik antzeman; aitzitik, 1980ko hamarkadatik hona izotz galeren erritmoa berdintsua da.\nIkerketa partzialki diruz lagundua izan da, OPCC ADAPYR (Interreg-POCTEFA) proiektuen eta Ekonomia eta Lehiakortasun Ministerioaren Hidroibernieve proiektuaren bidez, eta Espainiako eta Frantziako hainbat ikerketa zentrotako ikertzaileek parte hartu dute; besteak beste, Tolosako CESBIO eta LEGOS zentroetakoek, glaziologiako MORAINE elkartekoek, Zaragozako Unibertsitatekoek, Valladolideko Unibertsitatekoek eta Euskal Herriko Unibertsitatekoek. Zehazki, UPV/EHUko Geografia, Historiaurrea eta Arkeologia Saileko Eñaut Izagirre Estibaritzek eta Ibai Ieltxu Rico Lozanok parte hartu dute lan horretan; biak ala biak Eusko Jaurlaritzaren Prozesu Hidro/Ingurumenekoen ikertalde finkatuko (IT1029-16) kideak.\nAztertutako epean, glaziarren azalera % 23,2 murriztu da; lodiera, berriz, batez beste 6,3 metro, baina puntu batzuetan 20 metro baino gehiagokoa izan da. Anetoko glaziarrean ikusitako aldaketak dira horren erakusle; izan ere, kalkuluen arabera, azalera % 24,3 murriztu da eta, lodiera, batez beste 8,5 metro. Gainera, zenbait lekutan, 21 metro baino gehiagoko lodiera galerak erregistratu dira. Gehien kaltetutako izotz masen artean, honako hauek daude: Ossoue glaziarra, Vignemale mendigunean kokatua (% 25,7ko azalera murrizketa izan du eta batez beste 10 metroko lodiera galera) eta Taillon glaziarra, (batez beste 11,6 metroko lodiera galera izan du, baina erdialdean 23 metrotik gorakoa).\nZientzialariek azaldu dutenez, nahiz eta glaziarrak dauden lekuetan toki batetik bestera baldintza klimatikoak ez diren asko aldatzen, Pirinio osoan klima antzera aldatu baita, izotzaren eboluzioa heterogeneoa izan da epe horretan. "Pirinioetako glaziar txikienak, 10 hektareatik beherako azalerakoak –adibidez, Barrancs, Maladeta mendigunean, eta Llardana, Posets mendigunean–, tokiko topografiaren mende daude. Azalera galeren eta lodiera galeren arteko kontrasteagatik ondorioztatzen da hori. Baina glaziar handienak nagusiki eskualde menditsu horretako baldintza klimatikoen eraginpean daude, beraz, hedadura handieneko masek –Aneto, Maladeta, Ossoue eta Monte Perdido, kasu–, antzeko bilakaera dute eta azalera eta lodiera galera baliokideak dituzte", azaldu dute ikertzaileek.\nIldo horretan, azterlanaren egileek azpimarratu dutenez, oso garrantzitsua da ikusitako galerak xehetasunez erakutsiko dituzten kartografiak izatea, glaziarrak monitorizatzeko eta gero eta gehiago eremu babestuetara mugatuta egoteko arrazoiak ulertzeko (eguzki erradiazio txikiagoko eta elur metaketa handiagoko eremuak). Iragartzen dutenez, "gune horietan, glaziarrek degradazio motelagoa izan dezakete, baina, kasu guztietan, pixkanaka bereizgarri duten dinamika desagertu egingo da".\nAipatzekoa da Pirinioetako glaziarrak Europako hegoaldeko handienak direla, eta klima aldaketak haien biziraupena arriskuan jartzen duela. Horregatik, lan horretan lortutako emaitzek galera nabarmena erakusten ari diren Europako iparralderagoko beste mendikate batzuetan (Alpeak, adibidez) gerta daitekeenaren aurrerapen bat dira.\nIRUDI BIDEZKO TEKNIKA HOBETUAK\nGlaziarren azalera aldaketak sentsore optikoak dituzten hainbat satelitek hartutako bereizmen handiko irudien bidez kalkulatu dira; lodiera aldaketak, berriz, drone hegaldiekin sortutako 3D azalerak (2020. urtea) eta airez garraiatutako LiDAR sentsore batekin lortutakoak (2011. urtea) alderatuz zehaztu dira. Metodologia horren erabilerak potentzial handia du, baina aplikazioa konplexua da, monitorizatutako eremuek hegaldiari eta sarbideari dagokienez dituzten ezaugarriengatik. IPE-CSICeko ikertzaile Jesús Revueltok azaldu duenez, "behaketa kanpainak xehetasun handiz prestatu behar dira: hegaldi eremua diseinatu behar da, eguraldiaren iragarpena berrikusi eta talde osoa koordinatu".\nBeste alde batetik, UPV/EHUko ikertzaile Eñaut Izagirrek tresna berri horiek azterlanean izan duten garrantzia azpimarratu du; izan ere, "droneen behaketen zehaztasunari eta bereizmen handiari esker, mendilerro osoko glaziarren azaleraren egungo egoera zehaztasun handiz finkatu ahal izan dugu". Orain argitaratu den lanaren egileen arabera, droneen eta LiDAR-aren bidezko hegaldi tekniken konbinazioari esker, glaziarren azalera aldaketak 0,4 metrotik beherako ziurgabetasunarekin kuantifikatu ahal izan dira.\nEHUko ikasle batek Ingeniaritza Mekanikoaren arloko doktorego tesi onenaren AEIM saria lortu du.\nUPV/EHUko Ikertzaileen Gauak 3.400 pertsona inguru jaso ditu.\nEva Ferreira: "No volveremos a la situación previa a la pandemia".


Kirol lorpenak – Ostadar SKT -\nInicio » Kirol lorpenak\nKirol egokitua eta inklusioa - Kirol lorpenak\n2019an, URREZKO KRISKITINA jaso dugu. Sari hau, ONCE Fudazioak elkarte, erakunde edo enpresei ematen die Gizarte bateratzaile baten alde egindako lana aitortzeko. Errekonozimendu honek ilusio handia egiten digu eta gure lana ikusgarriagoa egitera errazten du.\nKirol lorpen aipagarrienak:\nSaskibaloia gurpil aulkian:\nTxapeldunak gurpil aulkiko saskibaloiko eskolen arteko 3×3 Mini “Zuzenak” txapelketan (2017).\npostua (8 talde) gurpil aulkiko saskibaloiko eskolen arteko “Zuzenak” txapelketan.\npostua Euskadiko selekzioarekin “Espainiako Gazteen Txapelketan”, Ostadarreko 3 kirolari euskal selekzioan.\nTxapeldunak Espainiako taldekako slalom txapelketan (2018).\nTxapeldunordeak Espainiako taldekako slalom txapelketan (2019).\n2 lehenengo postu Espainiako Slalom txapelketan, non Espainiako errekorra emakumezkoen eta gizonezkoen WS5 kategorian lortu genituen (2018).\n3 bigarren postu Espainiako Slalom txapelketan: emakumezkoen WS4, emakumezkoen WS5 eta gizonezkoen WS5 kategorietako proba kronometratuan (2019).\nLehenengo postua Espainiako slalom txapelketan, banakako kanporaketan, errekorra lortuta WS4 kategorian (2019).\n2 bigarren postu Espainiako slalom txapelketan, banakako kanporaketan, gizonezkoen eta emakumezkoen WS5 kategorietan (2019).\nLehenengo postua Espainiako slalom txapelketan, txapeldunen txapelduna proban (2019).\nEuskadiko txapeldunak, emakumezkoen WS4 eta emakumezkoen eta gizonezkoen WS5 kategorian (2018).\nPodium osoa, Gipuzkoako gazteen slalom txapelketan: 1go, 2. eta 3. (2019).\n1go eta 2. postua Euskadiko slalom txapelketan (2019).\nEuskadiko txapeldunak 400m emakumezkoen T12 kategorian.\nEspainiako Atletismoko gazteen txapelketan: 5 lehenengo postu banakako probetan: T20 eta T33 kategoriako 100 m gizonezkoetan eta T34 kategoriako emakumezkoetan; T20 kategoriako 300 m gizonezkoetan eta T34 kategoriako 400 m emakumezkoetan. Espainiako txapeldunak 4×100 metroko erreleboetan (2019).\nEspainiako txapeldunak Euskadiko selekzioarekin, Ostadarreko 3 kirolari selekzioan (2019).\nUrrea Valladoliden ospatutako Espainiako Boccia Txapelketako BC5 kategorian (2019).\n3. postua Nazioarteko surf egokituko txapelketan AS5 kategorian (Sopela, 2019)\n2. postua Espainiako surf egokituko txapelketan AS5 kategorian (Somo, Kantabria, 2019)\nTaldeko urrea surf egokituko Munduko Txapelketan, Ostadarreko kirolari batek Espainiako selekzioaren barne (Kalifornia, 2020)\nBasaurin jokatu den Atletismo Egokituko Meeting internazional batean hartu dute parte Ane Asensio, Diana Benedicto, Iñigo Benedicto (gidaria) eta Xuban Santin kirolariek. Guziek beren markak...\nEkainaren 5ean, Decathlon-Donostia (Belartzan) izango gara Fundazioaren eguna ospatzen, honako egitarauakin: – 10:30-12:30: Boccia eta Slalom (Dordoka Kirol Elkartea) – 17:00-19:00: Saskibaloia gurpil aulkian (Ostadar...


Baztan-Malerrekako taldeak jantzi du Bardoetako txapela - Diario de Noticias de Navarra\nBaztan-Malerrekako taldeak jantzi du Bardoetako txapela\nLarunbatean jokatu zen Nafarroako taldekako bertso ekimeneko finala, Lizarra Ikastolan\n– m.m. 20.10.2020 | 00:41\nBertsonautak, larunbatean Lizarran jokatu zen finalean. Argazkia: utzitakoa\niruñea – Zailtasunak zailtasun, Bardoak Nafarroako taldekako bertso ekimenak bere finala ospatu ahal izan zuen joandako larunbatean. Lizarra Ikastolako aretoan jokatu zen saioa, giro beroan; aforoa mugatzeko neurrien ondorioz, 100 lagun bildu ziren ekitaldian. Berako Lamixene, Malerreka-Baztango Bertsonautak eta Leitzako Atekaberts komeni taldeak aritu ziren bertsotan eta, azkenean, Bertsonautak taldekoak izendatu zituzten txapeldun.\nUrtarrilaren 31an abiatu zen 2020ko Bardoak. Tartean, hamar hilabete joan dira, eta ia zazpi hilabeteko etena, covid-19ak eragindako pandemiaren ondorioz. Azkenean, osasun prebentziorako neurri guztiak beteta, eta aforoa 100 lagunetara mugatuta, jokatu ahal izan zen taldekako txapelketako finala. Nafarroako Bertsozale Elkarteak Lizarra Ikastolarekin eta Nafarroa Oinezekin elkarlanean antolatu zuen saioa, eta laguntzaile izan zituen ere Lizarrako Bertso Eskola eta Lizarrako Udala. Hiru talde izan ziren kantuan: Berako Lamixene, Malerreka-Baztango Bertsonautak eta Leitzako Atekaberts komeni. Azkenean, bi ordu pasako saioaren ostean, Bertsonautak izan ziren garaile.\nHasierako agurrek jarri zioten abiapuntua saioari. Musikak lagunduta, aurkezpenerako baliatu zuten taldeek agurra. Horren ostean, ofizioen txandari heldu zioten. Zortziko handian, Aitor Elexpuru eta Iker Gorosterrazu aritu ziren kantari, igandean Lizarran Nafarroa Oineza ospatu beharko litzatekela eta, arduratuta lehena, eta erabat ahaztua bigarrena. Zortziko txikian, bi birusen larrutan aritu ziren Alazne Untxalo eta Aitzol Eizmendi; gripe arruntaren birusa bata, eta koronabirusarena bestea. Seiko mo-tzean, Julen Zelaieta eta Miel Mari Elosegi "Luze" ibili ziren bertsotan, kontaktuak miatzen dituen Radar Covid aplikazioaren harira.\nHiruna punturi erantzun zioten gero Iker Gorosterrazuk, Xabat Illarregik eta Patxi Castillok. Ondoren, hurrenez hurren, poltsa beroari, festetako txanoari eta Korrikako petoari bertso bana kantatu zioten Julen Zelaietak, Alazne Untxalok eta Miel Mari Elosegi "Luze"-k. Horren ostean, koplen ariketan, kantuan aritu ziren Egoitz Gorosterrazu, Ekhiñe Zapiain eta Ane Intxausti. Aplikazio anonimo baten bitartez, hiruko sexuala egiteko gelditu ziren hirurak, eta agertu direnean ohartu ziren txikitako klasekideak direla.\n'Bat, bi, hiru' jolasean, binaka aritu ziren hiru taldetako kideak, gai-jar-tzaileak emandako zerrendari, habanera doinuan puntuka, ahalik eta hitz gehien eransten. Zuhaitz motak bildu behar izan zituzten Lamixenekoek, etxeko tresnak Bertsonautek, eta koloreak Atekaberts Komenikoak. Ondoren, bakarka aritu ziren Alazne Untxalo, Xabat Illarregi eta Patxi Castillo, gaia emanda.\nHiruko ofizioan, haur jaioberri beraren beldurra, ilusioa eta harridura izan ziren, hurrenez hurren, Miel Mari Elosegi "Luze", Ekhiñe Zapiain eta Egoitz Gorosterrazu. Ostean, eta saio puntuagarriari amaiera emateko, puntuka aritu ziren hiru taldeak. Lamixene taldekoek, osasun neurrien ondorioz kontzertua eserita ikusi behar zuten heavy zaleak gorpuztu zituzten. Bertsonautak delitu baten errekonozimendu erronda baterako deitutako bolondresak izan ziren. Atekaberts komeni taldekoak, azkenik, igogailuan itxita gelditu diren bizilagunen paperetik aritu ziren.\nAriketa puntuagarri guztiak bukatuta jakinarazi zuten talde irabazlearen izena. Orduan izendatu zuten Bertsonautak taldea 2020ko Bardoetako txapeldun. Lizarrako Bertso Eskolako eta Nafarroako Bertsozale Elkarteko hainbat ordezkarik banatu zituzten sariak eta, horien ostean, bertsolari guztien azkeneko agurrekin bukatu zen saioa.


Harpidetza eten edo konfiguratu - EIZIE\nErraza da harpidetza etetea. Bidali mezu bat itzul-leave@postaria.com helbidera.\nZerrenda utzi, oporretarako eten, e-posta helbidea aldatu, mezuak banan-banan beharrean eguneroko bildumetan jaso… Aukera horiek moldatzeko, sartu zure harpide-helbidea:\nHurrengo orrian, zure erabiltzaile pasahitza beharko duzu. Ez baduzu gogoratzen, lasai: bertan izango duzu aukera gogorakizuna bidaltzeko eskatzeko.\nPostaria.com zerbitzuan oinarritutako buletin edo zerrenda baten baino gehiagotan bazaude harpidetuta (adibidez, Sustatu-ren albisteak banatzen ditu Postariak), nahikoa duzu harpidetza hemendik bertatik konfiguratzen hastea, haietan ere aldaketak egiteko.\nHau da, e-posta helbidea aldatzera bazoaz, aukera duzu harpidetza jakin honetan egiteko aldaketa, eta ondoren helbide berria Postaria.com-eko zerrenda guztietan aplikatzeko, Denak Aldatu aukeran klik eginda. Horrela, zerrenda guztietan aldi berean aldatuko duzu zure e-posta helbidea.\nMezuak jasotzeko aukerak edo beste zerbait konfiguratzean, aukera izango duzu beste harpidetzetara jotzeko, Beste Harpidetzen Zerrenda dioen aukeran klik eginda, eta bakoitza zure gustura konfiguratu ahal izango duzu.


Haurren jolasekin amaitu zen Adunako Kultur Astea . diariovasco.com\nHaurren jolasekin amaitu zen Adunako Kultur Astea\nGiro onean amaitu zen Adunako Kultur Astea. Larunbatean, haurrentzako puzgarriak eta jokoak izan ziren frontoian eta ederki pasa zuten batetik bestera. Igandean aldiz, familia ugarik parte hartu zuten antolatu zen irteeran. Goizean Oiartzungo herri musikaren txokoa eta Astigarragako sagardo etxea bisitatu zituzten Iretza sagardotegian bazkaldu aurretik.\nLoatzo Musika Eskolako ikasleek Xexili eguna ospatuko dute gaur. 18:00etatik aurrera kalejiran ibiliko dira eta ekitaldiak ere eskainiko dituzte hainbat tokitan.\nEnergia bulegoa gaur\nGainera, Tolosaldea Garatzenen Energia Bulegoa egongo da herritarrek energiaren erabilera, aurrezpena, eraginkortasuna, etxeko-fakturen interpretazioa, energia berriztagarriak, diru-laguntzak, kezkak, eta abar argitzeko aukera izan dezaten. Bulegoa Kultur Aretoan egongo da 11:00etatik 13:00etara eta 15:00etatik 17:00etara.


Ikor Kotx: «Taldeek emango didatenaren zain egoten naiz kontzertuetan»\nNoiz eta nola zaletu zinen argazkilaritzan? Zerk erakarri zintuen?\nAspaldi bideoa ikasi nuen. Horren ostean erakarri ninduen argazkiak momentua izozteko, sinplifikatzeko daukan gaitasunak. Bideoarekin bezala istorio guztia kontatu beharrean eskema bat egitearen antzekoa da.\nZein izan zen ikusi zenuen lehenengo kontzertua?\nHerritik kanpo gaua igarotzera joan nintzen Olaberrira. Hertzainak, La Polla Records eta beste talde batek jo zuten. Bukaeran Cicatriz en la Matrizek jo zuen, eta argia eta soinua kendu zizkieten.\nEta argazki kamerarekin joan zinen lehena?\nArgazkiak ondo egiteko asmotan joan nintzen Kortaturen azkenaurreko kontzertura, Irunera. Azkenekoan, Iruñean, ere izan nintzen, baina kamera gabe joan nintzen, gehiago disfrutatzeko.\nHortaz, zer nahiago duzu kamerarekin edo gabe joatea kontzertuetara?\nDenetatik. Batzuetan argazkiak egiten ari banaiz ikusleek inbidia pixka bat ematen didate. Baina, beste batzuetan argazki onak egiteko aukerak ikusten ditut, eta kamera gabe amorratu egiten naiz.\nZeren bila joaten zara argazki bat egiterakoan?\nTaldearen arabera. Normalean ez naiz gauza zehatz baten bila joaten, zer emango didatenaren zain egoten naiz, baina badira salbuespenak: Fermin Muguruzaren jauzia, Evaristoren keinu edo aurpegiak... Iggy Popek 1994an jo zuenean bularra erretratatu nahi nuen, baina argazkiak egiten utzi zizkiguten hiru kantuetan ez zuen kamiseta kendu.\nZer eskatzen diozu musika talde bati?\nFisikoa: mugimendua, jarrera edo indarra izatea. Taldeak ikusleekin harreman zuzena badu, askoz hobeto. Kuraiako Fernandok, Evaristok, Bap!-eko Enekok... aukera handiak ematen dizkizute, baita Garik ere.\nMusika alorrean gauza asko aldatu dira. Argazkilariek baldintza hobeak dituzue zuen lana egiteko?\nNegatibo eta diapositibetatik digitalera pasa gara, soinua eta argiak ere hobetu egin dira, baina horrek guztiak bi alde ditu. Lehengo taldeen espontaneotasuna galdu da. Kojon Prieto y los Huajalotes miresten nituen. Berdin zien non eta nola jo. Orain taldeak emanaldia egin eta dirua hartzera joaten dira. Lehen guztiok ginen saltsa berean; bakoitzak ahal zuena egiten zuen: batzuek jo, beste batzuek kontzertua antolatu, argazkiak egin...\n80ko hamarkadan hasi zinen argazkiak egiten. Askotan esan ohi da gaur egungo taldeek ez dutela haien karismarik...\nGaur egun dibersifikazioarekin taldeak ez dira jende askorengana heltzen. Lehen oso talde gutxi zeuden jendea benetan mugitzen zutenak eta horiek mitifikatu egin genituen. Gainera, askok naturaltasun berezia zuten eszenatoki gainean eta baita azpian ere. Gaur egun ere badira pertsonaia karismatikoak, baina ez ditu jende askok ezagutzen. Adibidez, The Hot Dogs!-eko Jon.\nMusikariek ikusi dituzte argazkiak argitaratu aurretik?\nArgazki batzuk bai, eta beste batzuk ez. Talde guztia ateratzeko eskatzen didate, baina keinuak eta indarra galdu eta difuminatu egiten da, espazioak leku gehiago hartzen duelako. Liburua egiteko askatasun osoa izan dudanez, nik detaileei edo keinuei erreparatu diet.\nGustuko duzu taldeek posatzea edo zuk delako hori aurkitzea?\nNahiago dut beraiek bere rolloa egitea. Hobe da naturaltasuna edo espontaneotasuna erakutsi eta zuk jasotzea.\nZer daukazue argazkilariek bateria jotzaileen kontra?\nEzer ez, baina orokorrean argazkiak berdintsuak dira. Erdi ezkutuan egoten dira, postura antzekoan... Oso zaila da talde batek ematen duena bateriarekin irudikatzea.\nZer eszenatokitan egin dituzu argazki onenak?\nNiretzat argazkiak baino garrantzitsuagoak dira atzean dauden istorioak, bizi izan ditudanak. RIPekoei entsegu lokalean egin nien argazkia ez da hain ona, baina niretzat jo zuten eta oso hunkigarria izan zen. Bilboko Kafe Antzokia eta Bergarako Jam...\nLeku txikiak edo handiak?\nKontraesana dirudi baina leku handietan banakakoen bila joaten naiz beraien artean distantzia handia egoten delako. Aldiz, leku txikietan, taldearen bila joaten naiz. Leku handiak hobeto argiztatuak daude; baina, leku txikiek beste berotasun bat dute, intentsitate handiagoa. Baina, kontzertu handiak dira ikusleen argazki tipikoak egiteko aproposenak, lehenengo ilarak hesiaren kontra egoten direlako.\nNoiz bururatu zitzaizun halako bildumarekin liburu bat egitea?\nJende askok esaten zidan argazki pila bat izango nituela, erakusketak egiteko... Hertzainak-en kaxa egin zutenean argazki batzuen bila hasi nintzen eta gauza asko aurkitu nituen.\nEz dago tradiziorik argazkien liburuak egiteko. Argazkia artea dela diote, baina kulturaren anaia pobrea da, ez dute gure lana aintzat hartzen. Profesionalki oso gutxietsita dago: ez dute zaintzen, argazkia mozten dizute... Argitaletxeek ez dute arriskatu nahi: garestia dela, gutxi salduko dela... Hainbat saiakera egin nituen, oso prozesu luzea izan da, eta azkenean Gaztelupeko Hotsakekoak animatu dira.\nBeste argazkilariren batek saiakerarik egin du?\nEz dakit. Hala ere, Pablo Cabezaz gain, jende oso gutxi ibili da sistematikoki argazkiak egiten nire eskualdean. Azken aldian, digitalekin, dezente aldatu da. Orain, jende askok esan dit bazela garaia, hau falta zela eta oroitzapen ugari direla. Musika badugu, baina argazkiek musika eta pertsona horiek irudikatzeko balio dute. Nik etxean hori guztia bilduta neukan, eta nire altxor txikia zen. Baina, ez nuen nahi galtzen uztea.\nArgazkiak askotan ez dira sinatzen eta ez dakigu egilea zein den. Liburu hau izan da, zeharka, zure argazki ezagun batzuen aitatasuna errebindikatzeko modua?\nDuindu beharra dago. Jendeak badio argazki bat ona dela, jakin dezala zeinek egin duen. Guk prentsan bat-bateko iraunkortasuna duen produktu baterako lan egiten dugu, eta ez dute gure lana zaintzen. Uste dugu argazki batzuk beste tempo bat merezi dutela. Liburu batean batzea aukera bat da. Profesioaren errebindikazio bat da, eta niretzat garrantzitsua da argazkilarien bilduma bat hastea. Batzuetan argazkilariak sukaldariekin konparatzen ditut. Mundu guztiak daki janaria prestatzen eta argazkiak egiten, baina sukaldari batzuen lana oso errekonozitua dago. Argazkilari batzuek giro edo momentu bat argazkian harrapatzen badute, horrek meritua dauka. Denbora luzearen ostean musikariek ere lortu dute beraien lana aintzat hartzea.\nHitzaurreetako bi idazteko, zure argazkien bi biktima nagusi aukeratu dituzu, Fermin Muguruza eta Kuraiako Fernando. Euskal Herriko rocka ulertzeko ezinbestekoak dira?\nBai, baina beste batzuekin batera. Nik hitzaurreetan lagunen konplizitatea bilatu dut. Lagunez inguratzeko zortea izan dut. Fermin ez dut deitu denarengatik, lagun kontsideratzen dudalako eta berak nire ibilbidea ondo ezagutzen duelako aukeratu dut. Fernando beranduago ezagutu dut, baina lagunak gara.\nZeintzuk dira gustukoen dituzun gaur egungo Euskal Herriko taldeak?\nKuraia, batez ere. The Hot Dogs! eta Lobo Electrico ere indartsuak dira taula gainean.\nAtzerriko taldeen argazkiak ere sartu dituzu...\nGutxi batzuk: Rolling Stones, Iggy Pop, Cramps, BB King... Bryan Adams ere bai. Adams ez da oso rockeroa, baina argazkia gustuko dut. Atzerriko talde asko kanpoan gelditu dira: Metallica, Pearl Jam, Sepultura... Nahiago nuen Euskal Herrikoak sartzea. Agian liburua 2 urte barru egingo banu, argazkietan beste zerbait bilatuko nuke.\nAtzerriko talde handiekin edo hemengoekin lan egitearen artean alde handia al dago?\nAskoz mugatuago zaudela: atzerriko taldeak ateratzeko hiru kanta uzten dizkizute eszenatoki azpian. Rollingen kasua berezia izan zen, profesional handiak dira. Bi kanta bakarrik genituen, izugarrizko presiopean geunden... eta argiztatze onarekin gure ondora etorri ziren posatzera... ukitu genitzakeen! Kanta erdiarekin nahikoa genuen. Hori eskertu egiten da.\nNire meritu bakarra da hor egotea eta aukera guztiak ez galdu izana. Beste guztia beraiek ematen dizute. Eta Iggyk asko ematen dizu. Iggyren zaina? Nik ez dut zain hori hor jarri eta argia aldatu. Gure meritu handiena da asmatzea egon den momentu hori harrapatzen.\nZer musikariri egin nahiko zenizkioke argazkiak?\nNatxo Cicatrizena barruan daramadan harra da. Oroimenean daukat bera eszenatoki gainean muleta eskuan zuela. Ez diot nire buruari barkatuko egun horretan kamerarik ez eramatea.


Elkarrizketa eta mahai inguru literarioak liburu bitan bildu ditu Mikel Asurmendik - GARA\nElkarrizketa eta mahai inguru literarioak liburu bitan bildu ditu Mikel Asurmendik\n«Komatxo artean» Donostiako Herri Irratiko saio literarioan emititutako zenbait elkarrizketa eta mahai inguru bildu ditu Mikel Asurmendik bi liburutan, Utriusque Vasconiae argitaletxearen eskutik. Liburuaren sarrera Fito Rodriguez Euskal Idazleen Elkarteko lehendakariak egin du.\n«Komatxo artean» saioa 1997tik 2006ra bitartean igorri zen, baina Asurmendik 2000.ean hartu zuen horren leloa. Ordutik 2006ra eginiko 30 elkarrizketa aukeratu eta idatziz jarri ditu liburu batean. Elkarrizketok «Argia» astekarian argitaratuta daude, bertan lan egiten baitu egun Asurmendik.\nHautaketa egiterakoan lan zaila izan zuen Asurmendik sei urtetan elkarrizketa ugari egin izan dituelako. Dena dela, emaitzarekin pozik dago. «Ez daude merezi duten guztiak baina daudenek merezi dute», laburbildu zuen. Xabier Mendiguren Elizegi, Juan Kruz Igerabide, Anjel Lertxundi, Mariasun Landa, Koldo Izagirre, Urko Aristi, Ur Apalategi eta Harkaitz Cano elkarrizketatuen artean daude.\n2002ko maiatzetik aurrera saioaren egitura aldatu eta hilero mahai inguruak egiten hasi ziren. Asurmendik atzo aurkeztutako bigarren liburuak mahai inguruetako hamar jasotzen ditu. Literaturaren gazi-gozoak, kazetaritza eta literaturaren arteko amodio-gorroto harremana, marrazkia eta testua uztartzeko moduak, XXI. mendeko poesia, herri antzerkia eta ipuin kontalariak mahai inguru horietan jorratzen dituzten gaietako batzuk dira.\n«Komatxo artean» saioak euskal literaturari egin dion ekarpenaz ere hitz egin zuen Asurmendik. «Euskal literaturaren paisaia islatu du irratsaioak. Koadro batean bezala, entsaioak, antzerkiak, poesiak, nobelak... lekua izan izan dute», azaldu zuen. Liburuetan, berriz, paisaia horretako «zenbait erreka eta bidezidor aukeratu ditut», argitu zuen.


Mondragon Unibertsitateak bularreko minbiziaren lesioak hobeto bistaratzeko sistema bat patentatu du | Mondraberri Arrasateko Ataria\nHasiera Albisteak Mondragon Unibertsitateak bularreko minbiziaren lesioak hobeto bistaratzeko sistema bat patentatu du\nMondragon Unibertsitateak bularreko minbiziaren lesioak hobeto bistaratzeko sistema bat patentatu du\nGoi Eskola Politeknikoa elkarlanean aritu da Rioja Salud Fundazioko Medikuntza Nuklearreko Unitatearekin prototipo hori fabrikatzeko, eta Errioxako 150 pazientek erabili dute dagoeneko.\nDiziplina anitzeko ikerketa aplikatua da Mondragon Unibertsitatearen ezaugarrietako bat. MUk ikerketa praktikoaren alde egiten du, ondoren enpresei transferitzeko, eta lankidetza sustatzen du hainbat erakunderekin eta jakintza-eremu desberdinetan.\nMondragon Unibertsitateko Goi Eskola Politeknikoko irakasle eta ikertzaile Xabier Chamorrok jakin zuen, bere emaztearen bitartez (bertan lan egiten baitu), Rioja Salud Fundazioko Medikuntza Nuklearreko Unitatean bi doktore ikertzailek urtebete zeramatela irtenbide baten bila (arrakastarik gabe), berunezko plaka kurbatu baten bidez, bularreko minbiziko gongoiletako lesioak hobeto bistaratu nahian.\nXabier Chamorro haiekin harremanetan jarri zen, eta hor hasi zen bi espezialitateen arteko ezagutza-transferentzia. Chamorrok ikusi zuen Fundazioan bilatzen ari ziren irtenbidea erraza zela ingeniaritzaren ikuspuntutik. «Hasieran 3Dko plastikozko prototipo bat eman nien, geometria proba zezaten. Aldaketa batzuk egin ondoren, hondarrezko molde batzuk egin genituen, gero berunezko bi eredu egin ahal izateko —materiala beraiek eman ziguten— . Horiek unibertsitatean galdatu, leundu eta margotu egin genituen, azalean erreakzio alergikorik ez eragiteko. Emaitzak goitik behera erantzun zion haiek bilatzen zutenari, eta, oso erabilgarria suertatu zenez, bi eredu horiek erabiltzen dituzte gaur egun. Hori izan zen bi sektoreen arteko transferentzia», adierazi du ikertzaileak.Hori duela ia bi urte gertatu zen, «baina patenterik ez genuenez, ezin genuen kontatu, sekretu industriala zen», ohartarazi du Chamorrok.\nBi doktore-ikertzaileek medikuntzako aldizkarietan argitaratu dute asmakuntza, Chamorro egilekide delarik. Urtebetez baino gehiagoz Errioxako pazienteen artean proba arrakastatsuak egin ondoren (150 pazienteren artean), orain, Patenteen eta Marken Bulegoak oniritzia eman dio unibertsitateko ikerlariaren laguntzarekin egindako ereduari, eta Mondragon Unibertsitateak patentearen titulartasunaren % 20 bereganatu du. «Orain, mota honetako makinak fabrikatzen dituen enpresaren batek merkaturatu nahi duen ikusi behar dugu», azaldu du Chamorrok.\nProiektu honen emaitza gisa, Rioja Salud Fundazioak eta Mondragon Unibertsitateak harremanetan jarraitzen dute transferentzia-bide berriak aurkitzeko helburuarekin. Izan ere, Unibertsitateak Ingeniaritza Biomedikoan gradua, Teknologia Biomedikoetan masterra eta hainbat ikerketa-lerro ditu medikuntzaren arloko berrikuntza- eta ikerketa-proiektuak garatzeko.


MERTZEDE IKASTETXEA : 03.2013\n18.KORRIKAN PARTE HARTZEN\n“BAGOAZ!” Gaurkoan ikastetxe guztiak txandala jarri eta korrikari gure aletxoa jartzera abiatu gara. Gernika-Lumo inguruko ikastetxeek AEKrekin batera antolatu dugun Korrika Txikin parte hartu dugu. Txikiek zein handiek, ikasleek zein irakasleek, Lehen Hezkuntzako 1. mailatik hasita DBHko azken mailaraino danok egin dugu korrika Esne Beltza taldekoen doinuaren erritmoan. Gure txikitxoenak ere, Haur Hezkuntzakoek, parte hartu nahi izan dute eta beraien Korrika Txikia antolatu dute ikastetxetik zehar. Beraz, giro alaia eta polita izan dugu bai zentruan, bai herrian zehar.\nguk jaso duguna zuei ematera\nMaule , Donibane Garazi , Baiona\nDonostia , Bilbo, Gasteiz , Iru ñea\nBaina ez pentsa hemen bukatzen denik; gaur gaueko 11etan ikastetxe aurrera gonbidatzen zaituztegu ikastetxeko guraso, ikasle, irakasle eta gainontzeko guztiei. Bertan denok batera ikastetxeak erosi duen km-aren hasierara joango gara gure Korrika 18ko km-a korrika egiteko!\nDANTZARI EGUNA PRESTATZEKO\nDatorren apirilaren 21ean "Dantzari Eguna" ospatuko dugu Gernikan. Mertzede Ikastetxekook, urtero bezala, ekitaldi honetan gogotsu parte hartuko dugu. Hemen duzue bikote gazte bat Ikastetxeko dantzari jantziarekin.\nANIMA ZAITEZTE ETA ETORRI GU IKUSTERA!!!!\n2013ko martxoaren 23ko kirol ordutegiak\nGaur, martxoaren 15ean, martxoaren 21en Zuhaitzaren Eguna ospatuko dela eta, DBH 3 eta 4.mailetako ikasleak Gernikako oka ibaiertzera hurbildu dira zuhaixka batzuk landatzeko asmoz. Han aritu gara gogotsu atxurkadak eta palakadak ematen landaketak ondo egiteko nahiaz. Ikus ezazue zeinen langile ibili diren neska-mutikoak!!!!!\n2013ko martxoaren 16ko kirol ordutegiak\n2013ko Bakearen Bidea\n19 autobus, ehun kotxe baino gehiago, 1.500 lagun inguru aldapa gora oinez, jendez beterik egon da gaur, martxoaren 9a, Bolibartik Ziortzarako bidea. Bizkaiko sortaldeko parrokiek antolatu dabe laugarrenez ibilaldi hau.\nBolibarreko plazan emon jako hasiera ibilaldiari, bertsolari baten agurraz.\nAnai-arrebok, ondo etorri\ndanok Bolibar aldera,\nbehingoz alkarraz adiskidetu\nnahi dogula agertzera.\nOi Ziortzako Ama maitea,\nurten eiguzu bidera,\n"Bake bidean adiskidetu";\nzatoz guri laguntzera.\nUme, familia, edadeko jende ugari batu da.Arrakasta beroa fede eta otoitz giroan. Megafonia ozen baten laguntzaz giroan sartu sartuta ibili da jendea, orain kanta, orain entzun, orain isiltasuna.\nHasieran pankarta batek zabaldu dau bidea aurtengo lemagaz: Bake bidean adiskidetu. Pankarta eroaten ezagutu ditugu Bolibarko parrokoa dan Juantxu Zarragoikoetxea, Anjel Mari Unzueta, Bizkaiko bikario nagusia, eta Zornotza, Durangaldea eta Elorrioko boluntarioak.\nZiortzako Kolejiatara heltzerakoan bertako lekaideek emon deutse ondo etorria ibiltariei, kolejiata barrura sartzera gonbidatuz.\nZiortzako gainean, azken ospakizunaren tokian, enbor bat egoan ikusgai, aizkora batek jota, gure herriaren egoera azalduz. Aizkora kendu jako lehenengo enborrari, ETAren suetena irudikatuz. Baina zauriak bertan dira. Hori dela eta, hiru kimu barri jakoz herriaren ezaugarri den enborrari: egia, justizia eta parkamena. Gernika, Oiz-Anboto eta Arratiako bikoteek egin dabe ezaugarri hau, jendeak euren kantuz lagundurik.\n2013ko martxoaren 9ko kirol ordutegiak\nBERASKOLA FRONTOIA (Gordexola)


Haitzuloetako margoetan eta euskal kondaira zaharretan agertzen diren animaliak ezagutzeko aukera Pagoetan, Pottokak eta Betizuak | Parketxe Sarea\nHaitzuloetako margoetan eta euskal kondaira zaharretan agertzen diren animaliak ezagutzeko aukera Pagoetan, Pottokak eta Betizuak\n25 maiatza, 2016 Aia,Betizuak eta Pottokak,galbidean dauden arrazak,Iñigo Agirre,Joxe Mari Plazaola,Pagoetako Parke NaturalaGipuzkoako Parketxe Sarea,Pagoetako Parke Naturalalzaldua\nPAGOETA, REFUGIO DE RAZAS VASCAS EN PELIGRO DE EXTINCION\nMaiatzaren 28an bi animalia bitxi hauen historia, bizimodua eta ezaugarriak ezagutuko ditugu.\nPOTTOKA, landa eremu latzenetara ondo egokitutako abere indartsua izaki, milurtekoetan zehar Euskal Herriko mendi zein basoetara moldatutako zaldia da. Bere jatorria oso aspaldian kokatzen da, hauen arbasoen hainbat marrazki Euskal Herrian zein gure inguruetan ugaria den labar-artean agertzen dira, haien artean Ekaingo harpean dauden zaldi marrazkiak bikainenak izanik. Eukal pottoka antzinatik Euskal Herriko ohitura, kondaira eta mitoetan nabarmena izan da.\nBETIZUAK, Euskal Herriko behi arraza autoktono bat dira. Gehienetan mendian bizi dira, erdi askatasunean, eta hala behi basatitzat ere hartu izan dira. Eragin handia izan du Euskal mitologia eta elezaharretan, betizuak orohar leizeekin eta Mari jainkosarekin lotuta azaltzen dira kondaira zaharretan.\n← Eguraldi txarra ere ez da nahikoa izan\tPagoeta inguruan, “naturaren zaporeak” artzaintzaren eskutik →


berria – Irunero\n2021(e)ko apirilak 14 No Responses\nKultura arloak zuzeneko musika, sorkuntza eta bertako talentua babesteko konpromisoa berretsi du\n2021eko kultura programazioak ohiko formatuak eta formatu berritzaileak uztartuko ditu Juncal Eizaguirre ordezkariak Irungo Udaleko Kultura Arloak autrtengo erronken berri eman du. Kultura ordezkariak baieztatu duenez 2021ean ere sektorea indartzeko ildo estra...\n2021(e)ko otsailak 10 No Responses\nReal Unionetik klubaren webgunea eta sare sozialak berriro martxan jarriko direla jakinarazi da\nReal Unionek web orria eta sare sozialak martxan ditu berriro. Jose Luis Reinosa gizarte arloko kontseilariak adierazi duenez, “Eskura ditugun tresna garrantzitsuak dira, Real Unioni buruzko informazioa emateko aukera eskeintzen digutenak. Jende askok ...\n2019(e)ko abuztuak 19 No Responses\nAbuztuaren 16tik 18ra bitarte Bidasoa Folk jaialdiak munduko bazter ezberdinetako soinuak Bidasoa eskualdetik zabalduko ditu. Jaialdiaren XIX. edizioan Kanaria, Venezuela, Argentina eta Euskal Herritik iritsitako taldeen soinuek beteko dituzte mugako eskualde ...\n2018(e)ko ekainak 4 No Responses\nAbian da Hondarribia kaleko berrurbanizazioa\nHondarribia kalea berrurbanizatzeko lanak hasi dira maiatzaren 21ean. Zazpi hilabete eta erdiko iraupena edukiko dute. 2011 urtean egindako lanen jarraipena da. Orduan, Zubimuxu biribilgunearen eta Anzaran kalearen artean egin zituzten lanak. Orain, Hondarribi...\nBerezia izan da aurtengo martxoaren 8a, Emakumeen Nazioarteko Eguna. Mundu mailako emakumeen greba deitu mugimendu feministak, zaintzan, kontsumoan, ikastetxeetan eta lan-arloan. Emakumeek planto eginez, sistema geldiaraztea eta ondorengo hausnarketa bultzatze...\n2018(e)ko otsailak 23 No Responses\nBATek inoiz antolatu duen ekimen handiena izango da Irungo Maratoi Erdia\nOtsailaren 25ean egingo dute proba, eta 10km-ko ibilbide laburra ere egongo da Irungo Udalaren enkarguz antolatu du Super Amara Bidasoa Atletiko Taldeak Irungo Maratoi Erdia. “2014an beste esperientzia bat eduki genuen, baina ez zen nahi bezain ondo a...\n2018(e)ko otsailak 20 No Responses\nSergio Corchón Gizarte Ongizatea arloko ordezkariak baieztatu du legediaren araberako neurriak hartu dituztela Salaketa gogorrak egin ditu Stop Kaleratzeak plataformak otsailaren 2an, San Juan plazan emandako prentsaurrekoan. Mila Holgado udaleko Lehen...\n2018(e)ko otsailak 9 No Responses\nEuskara ikasgeletatik kalera ateratzeko ahalegina egingo du udalak\nIrun kuadrillak 2.0 izena eman dio Euskara arloak hiriko gazteentzat antolatu duen ekimenari 2016an egindako azken neurketen harira, ondoriozta daiteke Irungo gazteek euskara hezkuntza formalaren testuinguruan erabiltzen dutela. Ikasgelatik kanpo, aldiz...


ELIKA Agricultura | Produktu fitosanitarioen etiketa berria 15/05/16 - ELIKA Agricultura\nPatata: Europako eraztun-itxurako usteldurari eta usteldura arreari buruzko txostena – EB 2015\nProduktu fitosanitarioen etiketa berria 15/05/16\nBidaltze data 26 maiatza, 2015\n2015eko ekainaren 1ean sartuko da indarrean 1272/2008 Araudia, substantzia eta nahasketa arriskutsuak sailkatzeko baldintzak eta ontziratu zein etiketatzeko arauak mundu mailan bateratzen dituena.\nOndorioz, 2015eko ekainaren 1ean salmentan jartzen diren produktu fitosanitario guztiak Araudi horrek xedatzen dituen irizpideen arabera egongo dira sailkatuta, ontziratuta eta etiketatuta. Bi urtez, merkatuan batera egongo dira, batetik, aurreko araudiaren arabera sailkatutako, ontziratutako eta etiketatutako produktuak, eta, bestetik, araudi berri honen arabera birsailkatutakoak. Baina, 2017ko ekinaren 1etik aurrera, araudi berriaren arabera etiketatutako produktuak baino ezingo dira merkaturatu.\nProduktu fitosanitarioek osaera, propietate, erabilera-baldintza eta eraginkortasun berbera izango dute; baina, Araudi honetako aldaketa nagusietako bat da sinbolo eta nomenklatura berriak azalduko direla produktu fitosanitarioen etiketetan.\nBeraz, produktu fitosanitarioen etiketek piktograma berriak izango dituzte: ertz gorriak eta sinbolo beltza dituzten erronboak atzealde zuriaren gainean. Horiek ordeztu egingo dituzte gaur egun erabiltzen diren karratu beltzak, atzealdea laranja-hori kolorekoa dutenak. Gainera, sinboloekin batera, ohartarazpen-hitzak jarri behar dira; besteak beste, “arriskua” edo “kontuz”. Bestalde, arrisku-esaldien ordez arrisku-oharrak jarriko dira, eta aldatu egingo dira substantzia edo nahasketa arriskutsu baten aurreko esposizioak (berau erabiltzean edo kentzean) eragiten dituen ondorio kaltegarriak murrizteko edo ekiditeko neurriak.\nEspainiako produktu fitosanitarioen ekoizleen sektorea ordezkatzen duen Enpresa Elkarteak (AEPLA) informazio-poster bat egin du produktu horiek sailkatzeko, etiketatzeko eta ontziratzeko sistema berriari buruz: "Produktu fitosanitarioekin egizu lan modu seguruan". Xedea da produktu fitosanitarioen erabiltzaileei informazioa ematea.


euskal zinema – Irudiz eta euskaraz\nTag Archives: euskal zinema\nPosted on 2014/12/02 by kagirre\nIragan Donostiako Nazioarteko Zinemaldiaren edizioan lehiatzen ikusi dugu lehen aldiz euskara hutsean egindako film luze bat: Joxe Mari Goenaga eta Jon Garañoren Loreak (2014) hain zuzen. Horren garrantzia ikusita, Aupa Etxebeste! (2005) filmarekin gertatu bezala, badaude arrazoiak gertaera hori euskal zinemaren ibilbidean bigarren inflexio puntua izango den ala ez galdetzeko.\nBolo-bolo aritu dira hedabideak gure zinemaren osasunaz azkenaldian. Ez haatik. Presentzia indartsua eta maila altuko lanak izan dira aurtengo Zinemaldian. Loreak ala loraldia? Ez dira loreak besterik, baina ez da loraldirik, ez da egonkortzerik ere. Zinemaldiak errealitatearen zati bat islatzen du, ez besterik. 2000ko hamarraldiaren hasieran, Eusko Jaurlaritzak eta ETBk martxan jarritako neurri eta adostutako hitzarmenen emaitza islatzen du; euskal zinema babesteko (bereziki euskaraz) agertutako borondate eta konpromiso instituzionalak ahalbidetutakoa.\nAupa Etxebeste! (2005) filmean kokatuko nuke ondoren etorritako loraldiaren inflexio puntua. 13 urte luze pasa genituen euskarazko ekoizpenik gabe eta film luze horrek harrera oso ona izan zuen: 71.000 lagun inguruk ikusi zuten filma zinema aretoetan. Tamalez, ez da errepikatu zifra hori. Horregatik, gutxienez, orain arte egindakoari eustea da erronkarik nagusiena. Eta bide hoberik ematen bazaio, seguruenez, ez da hainbeste denbora pasako euskarazko beste film bat Zinemaldiaren Sail Ofizialean lehiatzen ikusteko.\nZergatik (euskaraz) egin\nAntxon Ezeiza (Donostia, 1935-2011) euskal zinemagintzak zer izan behar zuen gehien teorizatu zuen zinemagilea izan zen; Euskal Zinematografia Nazionala euskal estetika duena eta askapenezkoa izateko euskarazkoa bakarrik izango dela aldarrikatu zuen. Areago, hori eraikitzeko beste modurik ez dela izango. Eta egin ere egin zuen Ikuska sailarekin: Euskal Herriko errealitatea islatzen zuten euskarazko hogei dokumentaleko sorta.\nIzaera eta errealitate ezberdinek berezko estetika dute. Begirada propioa. Ondorioz, gauzak kontatzeko berezko era. Euskal gizarteak berea dauka; eta horretarako erabiltzen du bere jatorrizko hizkuntza: euskara. Zinema, berriz, gizarte, kultura eta identitate balioen isla da. Beraz, euskal zinema Euskal Herrian sortua eta bertako baliabideekin egindakoa da. Egileek aukeratutako narrazio hizkuntza, ordea, modu naturalean etortzen den gauza da (arrazoi komertzialak tarteko ez badira behintzat). Alegia, filmaren estetikak eta etikak agintzen duena.\nHorri erantsi behar zaio euskarazko filmak guk egiten ez baditugu ez dituela inork egingo. Eta zergatik egin? Errealitatea sinplifikatzea litzateke hala egiten ez badugu. Hizkuntzak ezabatzea bezala. Euskara existitzen da eta gu hizkuntza horren parte gara. Hizkuntza hori duen herri (errealitate) bat. Gaztelera ere badugu, noski, baina jatorrizkoa euskara da. Ez da ahaztu behar zinema ondarea uzteko modu bat dela.\nAldi berean baina, eztabaida hori atzean utzi eta harago joateko garaia ez ote den galdetzen diot nire buruari. Gurean ideiak ez dira falta, askotariko gaiak landu dituzten animaziozko eta fikziozko euskarazko dokumental, film labur zein film luzeen adibideak hor daude. Horregatik, hasi behar dugu hitz egiten Jon Garaño eta Joxe Mari Goenagaren zinemaz; Telmo Esnal eta Asier Altunaren zinemaz; etab. Non euskara egonkortzen hasi berria den.\nErrentagarritasunaz apunte batzuk\nFilm bat jendea zinemara joaten denean da ekonomikoki errentagarria, jakina denez, baina bada kulturalki ere. Kulturak behar duen babesa balioztatzean dago giltza. Eta Euskal Herrian, tamalez, lan handia dago egiteko esparru horretan. Lan pedagogikoa; izan ere, errealitateak dio ez garela zinema aretoetara joaten euskarazko filmak ikustera.\nGutxieneko euskarazko zinema eskaintza jarraitua bermatu beharko litzateke gure aretoetan –nahiz eta frantsesez, ingelesez, txineraz… errodatuta egon- eta banaketan agintzen duen merkatu diktadurari aurre egin, aurreiritziak apurtu eta publiko egonkorra sortu ahal izateko etxean.\nHorrekin batera, euskal zinemagileek proiektua ipini behar dute gauza guztien gainetik. Audientzia bati zuzentzen zaion neurrian, filma babestu behar dute ezinbestean. Kohesio funtzioa duten balio eta esangura garrantzitsuak hedatzen baititu zinemak. Bide horretan euskal zinema ez da despistatu behar.\nFilmen xede taldea handitzea ere ez da bide txarra. Kanpoan, esaterako, oso ondo funtzionatzen dute gure produktuek: 80 egunean jaialdi askotan ibili ondotik sari ugari ekarri zituen etxera; Espainiako estatuan baino kopia gehiagorekin banatu zen Frantzian. Hori bai, filma hemen baino mimo handiagoz tratatu zuten hango banatzaileek.\nZinema erakusleiho garrantzitsu horietara bueltatuz, Donostiakoa nazioartekoa izanik, ziur naiz hor lehiatzen egotea egileentzako motibazio iturri ere badela. Beraz, azkenik, administrazioak ez lituzke gure loreok zimeltzen utzi behar: loreak baino gehiago dira.\nPosted in Uncategorized\tLaburpen hitzak euskal zinema,euskaraz,industria,Loreak,Zinemaldia\tUtzi iruzkina


okupazioa eta autogestioa: Zallako Gazte Asanblada:\nZallako Gazte Asanblada:\nHiru urte luzeetako prozesu juridikoa eta gero, otsailak 3, Barakaldon burutu behar zen hiru gazteen kontrako epaiketa arrazoi teknikoak direla eta atzeratu egin da. Ez dugu ahaztu behar epaiketak beste data batean burutuko dela eta epaitegien mehatsupean jarraitzen dugula, baita dirua lortu baino nahi ez dutenen presiopean.\nOstegunean, otsailak 2an, Zallan deitutako manifestazioan 80 lagun bildu ginen Zallako Gaztetxeari babesa emateko eta Barakaldoko epaitegiaren aurrean 40 pertsona batu ginen 3 gazte inputatuekin batera.\nAtzerapen honek, Gaztetxearen biziraupena luzatuko du. Zallako gazteok Gaztetxearen defentsarekiko hartutako konpromesuan berrezten gara, lanean jarraituko dugu gure proiektua bultzatuz. Honenbestez, hurbil geratzen zaizkigun hurrengo data esanguratsuetan, karnabalak eta emakume langilearen eguna, hainbat ekintza antolatuko ditugula gaztetxean. Parte hartzera animatu nahi zaituztegu, ahaztu gabe epaitegien mehatxupean jarraitzen dugula.\nGogoratu nahi dizuegu ere, diska bat sortu dugula gure abesti berriarekin, GAZTE doinua, askatasun oihua, 2 eurogatik. Eskerrak eman nahi diegu erabakia hartu duten GAZTE guztiei, kalera ateratzeko erabakia, antolatzeko eta irrifarrez geroa eraikitzeko erabakia; Euskal Herriko gaztetxe eta gazte asanblada guztiei; Enkarterrin musika errealitatea bihurtzen duten espazio, elkarte edo pertsona guztiei, nola ez, Gaztetxetik pasa diren talde guztiei eta bereziki, CD honetan parte hartzen duten guztiei. Ezin dugu ahaztu Aitor Arrutia gure bertsolaria, Turu marrazkilaria eta Txalo "Gazte" abestiaren musika eta grabazio egilea,\nTa zuen babesagatik\nZinez eskerrik asko.


Irungo guraso elkarteek eskakizun bat luzatu diote herriko udalari, haur eta gazteen artean euskararen erabilera bermatzeko zailtasunak daudela ikusita. Pandemiak euskararen errealitate kaskarra are gehiago bistarazi duela diote. Zentzu horretan, udalerriko egoera soziolinguistikoaren analisia aurkeztu eta aisialdi esparruan esku hartzeko laguntza eskatu diote udal gobernuari.\nIrungo hainbat ikastetxetako gurasoak elkartu dira udalari euskarazko zerbitzu gehiago eskatzeko. Gurasoek argi dute eskola ez dela nahikoa seme-alabak euskalduntzeko. Argazkia: Dani Blanco.\nEuskal Herriko joera orokorrari jarraiki, Irungo haurrek ere eskola dute euskara erabiltzeko esparru nagusi. Bertako guraso elkarteen esanetan, egoera horrek “zailtasun ugari” dakartza ikasleen jabekuntza linguistikoan. Izan ere, Irungo hezkuntza guneetan D eredua gailentzen den arren, kale zein etxeetako joerek oso bestelako errealitatea erakusten dute. “Argi dago eskolan egiten dena ez dela nahikoa”, ziurtatu dute euskararen kale erabileraz kezkatutako gurasoek. Elkarteon ustez, udalak gaur gaurkoz bultzatzen dituen ekimenak lagungarri bai, “baina ez dira gabezia betetzeko aski”. Haur, gazte eta gurasoek egiten duten esfortzuak eskolatik kanpo ere bere isla merezi duelakoan daude. Ondorioz, ahalegin handiagoa eskatu diote udalari.\nEneko Oiartzabal Gerriko (Lezo, 1982) Txingudi Ikastolako Guraso Elkarteko kidea da. Kontatzen duenez, joan den ikasturtean kide berriak sartu ziren bertan, seme-alaben euskararen inguruko kezka azalduz. Urtean bi aldiz alkatearekin bilkurak egitea eta zenbait batzordetan parte hartzen hastea ebatzi zuten, bai eta aukera hori udalari ardurak eskatzeko baliatzea ere. Zehazki, aisialdi eta kirol jarduerei lotutako eskaera luzatu zuten, gainontzeko guraso elkarteak ere jakinaren gainean jarri ondoren. Ikastetxe publiko guztietako guraso elkarteen babesa jaso dute ordutik, eta gerora, udaleko Kultur, Kirol eta Gaztediaren Batzordera helarazi zuten eskaera; zinegotzi, kirol-elkarte eta gurasoen mahaira, hain zuzen ere.\nEuskararen erabilera Irunen pozik egoteko modukoa ez bazen, COVID-19ak “lehendik zeuden zailtasunak areagotu” dituela ziurtatu dute gurasoek. Iazko udaberriko itxialdian jarri dute azpimarra, ikasleak ia sei hilabetez eskolarik gabe egon ziren sasoian. Horrek gazteenen euskara maila nabarmen okertu duelakoan daude; “Irungo gazte eta haur ugariren euskararako eremu bakarra eskola baita”, azaldu du Oiartzabalek. Halaber, hezkuntza komunitateak eta udalak orain arte egindakoa “motz geratzen dela” dio.\nGurasoek udalari aurkeztutako txostenak hainbat datu biltzen ditu, hala nola, Siadeco enpresak Irungo Udalarentzat 2018an egindako Euskara Sustatzeko Ekintza Planarenak nahiz Soziolinguistika Klusterrak Eusko Jaurlaritzarentzat egindako Arrue proiektuaren ikerketarenak. Bertan ikusten denez, euskara kaskar samar dabil erpin guztietatik begiratuta: etxeko zein lehen hizkuntzan, bilakaeran, kale erabileran, ikastetxeetan, eta hizkuntza-konpetentzian. Lezoarraren hitzetan, “etxe euskaldunetako haurrek ere uste baino lehenago galtzen dute euskara”; fenomeno kezkagarria, inondik inora. Bigarren Hezkuntzara heldu aurretik “nahiko ukituta” ikusten du Oiartzabalek lehen hizkuntzaren erabilera: “Galera azkarra izan ohi da, eta berreskurapena, berriz, motela”. Egoerari buelta eman nahian, ikasleen euskara-erabileran eragin handiena duten esparruen zerrendari erreparatu diote guraso elkarteek, eta horrela jabetu dira eskolaz kanpoko jarduera antolatuek badutela eragina seme-alaben hizkuntza-ohituretan.\nOiartzabalen iritziz, aisialdiak gaztaroko laugarren zutabea osatzen du; familiaren, eskolaren eta lagunartearen ostean. Aisialdiak nerabeen bizitzan pisua irabazi ahala, eskolaren eta gurasoen eragina txikitu egiten da. Hori horrela, hizkuntza erabileraren eta aisialdiaren arteko korrelazioa adinaren poderioz indartzen denez, Irungo gurasoek berebiziko garrantzia esleitzen diote esparru horretan euskararen aldeko interbentzioa egiteari. Haurren kasuan, gainera, begiraleak erreferente garrantzisuak direla uste du Oiartzabalek, “gurasoek eta irakasleek baino rol miresgarriagoak” izan ohi dituztelako.\nUdalak, orokorrean, “besteekiko parekotasunean” eskaintzen omen ditu euskarazko jarduera antolatuak. Asko jota, euskarari eta gaztelaniari pisu bera ematen zaielakoan dago Oiartzabal. Bere aburuz, ekitatearen printzipioari jarraiki, “egoera berean ez dauden biri gauza bera emateak desoreka betikotzen du”. Zentzu horretan, udalak euskararen alde antolatzen dituen jarduerak “euskara sustatzeko ekimen puntualak” eta “eskaintza orokorretik apartekoak” direla uste du. Zinezko aldaketa gauzatzeko, esku-hartze jarraitua eta orokortua galdegiten dute gurasoek.\nHaur eta gazteen errealitate sozial osoan eragiteko beharrizana seinalatu dute gurasoek, eta horrekin batera, “eskolaz zein etxez gaindiko eremuetan euskararen sustapenerako plan baten ezinbestekotasuna” ekarri dute gogora. Esfortzu instituzionala indartzeko eskakizuna arrazoitzeko, Irungo guraso elkarteek aurrez aipatutako datuak zerrendatu dituzte, eta eskaera zehatzak jarri dituzte mahai gainean. Hala, haur, gazte zein familientzako kultur-programazioan –antzerkiak, kontzertuak eta ipuin kontaketak– eta aisialdiko jarduera antolatuetan –kirola, musika, dantza, kiroldegiko ikastaroak– euskararen aldeko apustua egitea eskatzen diote udalari. Zehatz-mehatz, ondokoak dira eskaerak:\nLehenik, 16 urtera arteko haur eta gazteentzako zein familientzako aisialdi eta kultur programazioa urte osoan zehar indartzea, euskarazko eskaintza osoarekin. Bigarrenik, 16 urtetik beherakoentzako kiroldegiko ikastaro guztiak euskaraz izatea. Hirugarrenik, enpresa, elkarte edota kolektiboek udalaren dirulaguntzak jasota eskaintzen dituzten 16 urte artekoentzako jarduera eta ikastaro antolatu guztiak euskaraz ematea. Hori berehalakoan betetzea ezinezkoa balitz, epe motzean lortu ahal izateko konpromisoa hartzea galdegiten dute, udalak sortutako programan elkarteen parte-hartzea sustatuta. Azken plan horren oinarriak honakoak izan beharko liratekeela uste dute guraso euskaltzaleek: alde batetik, udalak entitateei hainbat zerbitzu eskaini behar lizkiekeela diote, hala nola, karteldegia, inprimakiak eta bestelakoak euskaratzeko eta itzultzeko zerbitzua, euskara ikasteko edota hobetzeko doako ikastaroak zein hizkera teknikoan trebatzeko liburuxkak banatzea. Entitateei dagokienez, zentzuzko epeetan zehaztutako konpromisoak bete beharko lituzkete trukean.\nLaugarrenik eta azkenik, Irungo eta auzoetako jaietako barraka eta puzgarrietan euskararen presentzia bermatzeari eman diote garrantzia; hizkuntza paisaian, jendaurreko langileetan, musikan eta abar. Horretarako, beharrezko laguntza eskatzen diete udal zerbitzuei. Paraleloki, puzgarrietan begirale aritzen diren gazteei haurrekin euskararen erabilera lehenesteko konpromisoa eskatzea ere gogoan izan dute.\nEskakizunok badute zentzurik Irungo Udalak 2018-2022 urteetarako egindako Euskara Sustatzeko Ekintza Planaren baitan, eta hain zuzen ere, horren aipamena egin dute Irungo gurasoen elkarteek. Bertan azaltzen diren zenbait erronka estrategiko izan dituzte ahotan. Esate baterako, planeko hirugarren erronkak “Euskal hiztun berriak sortzea eta euskal hiztunen artean erabilera esparruak zabaldu eta indartzeari” egiten dio erreferentzia. Horren baitan, “euskara ikasteko erraztasunak eman, eta horretarako, egokiak diren baliabideak aurreikustea” legoke. Bosgarren erronkak erabiltzaileek euskaraz aritzeko duten eskubideari erantzuten dio: “Bezeroekin harremanetan euskara erabiltzeko aukerak sustatzea”, hain zuzen ere. Zazpigarren erronkak, berriz, eskolaz kanpoko jardueretan jartzen du arreta, haur zein gazteei zuzendutako horiei aipamen berezia eginez: “Eskolaz kanpoko jardueretan –eta bereziki haur eta gazteei zuzentzen zaizkienetan– euskara erabiltzeko aukera zabalak eskaintzea, euren jarduna hirian garatzen duten elkarte soziokultural eta aisialdikoekiko lankidetzaren bitartez”. Hari beretik tiraka, plana gauzatzeko beharrezkoak izango diren berme zein izapide guztiak zerrendatzen ditu Irungo Udalak eta gurasoek banan-banan gogorarazi dituzte. Azkenik, 9. erronkan, “Ekitaldi soziokultural guztietan euskararen erabilera sustatu, euskarazko eta kalitatezko kultura sustatu eta euskarazko kultur produktuak ezagutarazi eta horien kontsumoa sustatu” behar litzatekeela seinalatu dute gurasoek.\nUdalaren erantzuna iritsi da\nIrungo gurasoen elkartea erantzunaren zain egon da Gabonetatik eta erreportaje hau idatzi eta papereko bertsioa atera eta gero iritsi da erantzuna. Oiartzabali galdetu diogu ea erantzunaz zein balorazio egin duten: "Udalak emandako erantzunak ez gaitu inondik inora ere asebetetzen, ez duelako aisialdi antolatua euskalduntzeko aurrerapausorik proposatzen. Aitzitik, bere asmoa gauzak bere horretan uztea dela dirudi, eta gurasook ongi dakigu zer esan nahi duen horrek: herriko aisialdiko elkarte eta entitate gehienetan gure seme-alabek ezingo dute euskaraz aritu. Udalak auzi honetan dagokion ardura bere gain hartu beharko luke". Ikusteko dago zein pauso emango dituzten orain Irungo gurasoen elkarteek.


Eragileek Madrili eskatu diote pasatzeko «hitzetatik ekintzetara» | Politika | Berria\nEragileek Madrili eskatu diote pasatzeko «hitzetatik ekintzetara»\n«Senideen esperantzekin jolastea» leporatu dio Etxerat-ek Espainiako Gobernuari. Loza bat etorri da Marlaskak esandakoekin, baina «autokritika» eskatu dio berriz ere ezker abertzaleari\nEspainiako Barne ministro Fernando Grande-Marlaskak espetxe politikaz esandakoek hautsak harrotu dituzte berriro ere. Presoen urruntzea «terrorismoaren kontrako neurria» izan zela esan zuen Marlaskak, eta, beraz, ETA desegin ostean horri «zentzurik» ez ziola ikusten. Baina ez da lehenengo aldia PSOE Espainiako Gobernura iritsi zenetik horrelako adierazpenak egin dituztela —presidente hautatu berritan, espetxe politika aldatuko zela iragarri zuen Pedro Sanchezek—, eta, horregatik, eragile gehienek adierazpenok zuhurtziaz hartu eta «hitzetatik ekintzetara» pasatzeko eskatu diote Espainiako Gobernuari.\nHori da, esaterako, Etxerat-en kasua. Presoen senide eta lagunen elkarteak uste du ez duela zentzurik Marlaskak horrelako adierazpenak egiteak presoak urrun atxikitzen dituzten bitartean, eta gogorarazi dute asteburu honetan 400 inguru lagunek bidaia egin beharko dutela preso dauden senide edo lagunei bisita egin ahal izateko, horrek dakarren arriskuarekin.\nEtxerat-eko bozeramaile Patricia Velezek eta Urtzi Errazkinek esan dute ez dagoela inolako arrazoirik «preso guztiak Zaballako espetxera [Araba] ez ekartzeko eta adinekoak eta gaixotasun larriak dituztenak ez askatzeko». Horretan, gobernuak «Euskal Herriko gizartearen oso atzetik» doaz, Etxerat-en iritziz, eta joan den larunbatean Bilbon eta Baionan egindako manifestazioak aipatu dituzte horren froga gisa.\nEspainiako Gobernuak iragarri zuen hamasei preso hurbilduko zituela. Etxerat-ek emandako datuen arabera, horietatik hamalau lekuz aldatu dituzte, baina bat bera ere ez dute Euskal Herriko espetxeren batera ekarri. «Espainiako Gobernuak bete ez dituen itxaropenak piztu ditu», esan dute. «Senideen esperantzekin jolastu dira, eta ez dute sufrimendua eten, baina euskal gizarteari hurbiltzeen inguruko arrasto faltsuak ematen ari zaizkio».\nBeste eragile batzuk antzera mintzatu dira. EH Bilduko legebiltzarkide Maddalen Iriartek esan du «hitz politak» izan direla PSOE Espainiako Gobernura iritsi zenetik espetxe politikan egondako «aldaketa bakarra», eta espero izatekoa dela «hitz egiteaz» gain «egin» ere egitea.\nOnda Vasca irratiari emandako elkarrizketa batean, Iriartek esan du Marlaska ministroak «entzun beharreko kritika guztiak» entzun dituela jadanik, eta orain «urratsak egiteko» ordua iritsi zaiola. «Politika egitera etorri da, ez hitz egitera», erantsi du.\nSortuk ere «hitzetatik ekintzetara» pasatzeko eskatu du: «Salbuespeneko politika bertan behera utzi behar da, eta presoen eskubideak aintzat hartuko dituen beste politika batera igaro», esan dute.\nCovite biktimen elkarteak, aldiz, oso bestelako interpretazioa egin du Marlaskaren adierazpenez. Elkarteko presidente Consuelo Ordoñezek eskatu dio ministroari argi dezala zeintzuk izango diren «baldintzak» presoak hurbiltzeko. Izan ere, Coviteren ustez, «ETA gaitzestea» ezinbesteko baldintza izan behar da, «marra gorria», Ordoñezen esanetan.\nEspainiako Gobernuak Araban, Bizkaian eta Gipuzkoan duen ordezkaria, Jesus Loza, bat etorri da Marlaskak adierazitakoarekin. Hark ere uste du ETA indarrean zegoen bitartean espetxe politika «politika antiterroristaren atal bat» zela, baina ETA desagertuta «bizikidetzak» izan beharko lukeela espetxe politika horren xede nagusia.\nHala ere, uste du ezker abertzaleak «iraganaren autokritika» egingo balu horrek «izugarri» azkartuko lukeela prozesua.\nHiru preso, lekuz aldatuta\nEtxerat-ek jakinarazi duenez, azken orduotan hiru preso lekuz aldatu dituzte: Iñaki Beaumont, Josu Ginea eta Jon Lopez. Kasu guztietan, Euskal Herritik gertuago dauden espetxeetara eraman dituzte, baina bat bera ere ez Euskal Herriko kartzeletara.